**บทที่ 1**

**บทนำ**

**1.1 ที่มาและความสำคัญของปัญหา**

โลกปัจจุบันมีการเปลี่ยนแปลงอย่างรวดเร็วมีความก้าวหน้าของเทคโนโลยีอย่างไม่หยุดยั้งซึ่งกระแสความเจริญนี้ได้ส่งผลกระทบต่อวิถีชีวิตของคนในสังคมไทยทำให้เกิดการปรับตัวมีการแข่งขันเอารัดเอาเปรียบซึ่งกันและกันมีค่านิยมทางวัตถุสูงขึ้นเกิดการขาดคุณธรรมจริยธรรมขาดสมดุลทั้งทางจิตใจและวัตถุโดยมีความโน้มเอียงไปนิยมวัตถุมากกว่าจิตใจมากขึ้นทุกขณะและมุ่งแสวงหาผลประโยชน์ให้กับตนเองมากกว่าส่วนรวมซึ่งเป็นสัญญาณถึงการขาดจิตสาธารณะที่สูงส่ง (ชัยวัฒน์สุทธิรัตน์, 2553) จนเกิดความเลื่อมล้ำทางสังคมในปัจจุบันฐานรากของสังคมซึ่งมี“คนและชุมชน”เป็นตัวตั้ง จึงเป็นแนวทางที่ถูกสร้างขึ้นเพื่อเป็นภูมิคุ้มกัน และเตรียมความพร้อมของคนในชุมชนในยุคของการเปลี่ยนแปลง โดยเป็นแนวทางการพัฒนาแบบบูรณาการเพื่อให้“คนเป็นศูนย์กลางการพัฒนา” (พีรยา หาญพงศ์พันธุ์, 2553) ดังนั้น การพัฒนาความเป็น “ประชาธิปไตย” ควรจะเริ่มวางรากฐานตั้งแต่คนในชุมชนท้องถิ่นซึ่งถือเป็นการวางรากฐานของประชาธิปไตยตามหลักการกระจายอำนาจ การปกครองท้องถิ่นเป็นรากฐานของการปกครองในระบอบประชาธิปไตย เนื่องจากเป็นสถาบันที่ทำหน้าที่ในการฝึกฝนให้การศึกษาเกี่ยวกับการเมืองแก่ประชาชน โดยทำให้ประชาชนได้เข้ามามีส่วนร่วมในการปกครองตนเอง เกิดสำนึกและเห็นความสำคัญ คุ้นเคยกับการใช้สิทธิทางการเมือง หน้าที่พลเมือง อันจะนำไปสู่ความศรัทธาและความเลื่อมใสในระบอบประชาธิปไตย (สุริยานนท์ พลสิม, 2559) “การมีส่วนร่วมของประชาชน”ถือเป็นหลักการสากลที่ได้รับการยอมรับว่ามีความสำคัญและจำเป็นในสังคมประชาธิปไตย โดยเฉพาะอย่างยิ่งสำหรับองค์กรปกครองส่วนท้องถิ่น การมีส่วนร่วมของประชาชนถือเป็นหัวใจหรือเป็นองค์ประกอบที่ขาดมิได้เนื่องจากเป็นวิธีการที่จะช่วยเสริมสร้างความเข้มแข็งของชุมชนความเป็นเจ้าของชุมชน และเสริมสร้างประชาธิปไตยท้องถิ่น (สถาบันพระปกเกล้า, 2552)

 จากปรากฏการณ์การเรียกร้องสิทธิทางการเมืองของประชาชน หรือการร้องเรียนต่อการบริหารงานขององค์กรปกครองส่วนท้องถิ่น หรือแม้กระทั่งการที่ประชาชนออกมาเคลื่อนไหวเรียกร้องต่อการดำเนินงานขององค์กรปกครองส่วนท้องถิ่นที่ประชาชนมองว่าอาจไม่เกิดความโปร่งใส หรือเมื่อมองแล้วเป็นการดำเนินงานที่ไม่คุ้มค่ากับงบประมาณที่ใช้ไป ดังมีภาพข่าวหรือเหตุการณ์เรียกร้องที่มีให้เห็นอยู่ทั่วไป นั่นย่อมแสดงให้เห็นว่าประชาชนเริ่มเกิดความรู้สึกในการเป็นเจ้าของท้องถิ่นที่ตนอาศัยอยู่ซึ่งงบประมาณที่นำมาให้องค์กรปกครองส่วนท้องถิ่นนำมาพัฒนาชุมชนก็คือเงินภาษีของประชาชน“หากเราเปรียบเทียบการเสียภาษีของประชาชนเป็นการลงทุน ซื้อหุ้น” (เดชรัช สุขกำเนิด, 2559) นั่นย่อมหมายความว่า ประชาชนทุกคนมีฐานะเป็น “หุ้นส่วน” ของประเทศ ตามหลักของการปกครองในระบอบประชาธิปไตย และย่อมมีศักดิ์และสิทธิ์ที่เท่าเทียมกันกับหุ้นส่วนรายอื่น ๆ ในฐานะเป็นหุ้นส่วนของประเทศไทยซึ่งโดยหลักการแล้วในฐานะพลเมืองประชาชนย่อมถูกบังคับให้ซื้อหุ้นประเทศไทยผ่านระบบภาษีดังนั้นสิ่งจำเป็นที่จะต้องผลักดันให้ประชาชนเกิดความรู้สึกว่าตนเป็นเจ้าของท้องถิ่นหรือเกิดความรู้สึกในความเป็นเจ้าของ (Sense of Belonging) ต้องทำให้ประชาชนรู้สึกว่าชุมชนหรือท้องถิ่นนั้นตนเป็น “หุ้นส่วน” (Partnership) เนื่องจากหุ้นส่วนคือ การที่สมาชิกในกลุ่มมีความเป็นเจ้าของร่วมกันมีการรับผลประโยชน์ร่วมกัน ผู้ที่เป็นหุ้นส่วนจะเข้ามาร่วมด้วยความเต็มใจ และความมีความหวังที่จะได้รับผลประโยชน์แต่คำว่า “หลักประชาธิปไตย” หมายถึง การที่ประชาชนเป็นเจ้าของอำนาจอธิปไตยวิถีประชาธิปไตยจึงใช้ในเรื่องของการเมืองการปกครองประชาชนเข้ามามีส่วนร่วมด้วยการถูกบังคับตามกฎหมายแต่ในภาวการณ์ปัจจุบัน เมื่อเวลาเปลี่ยน กระแสสังคมและกระแสโลกเปลี่ยนกระบวนทัศน์หรือแนวคิดแบบเดิมอาจไม่เหมาะกับสถานการณ์“การมีส่วนร่วม” ที่หน่วยงานราชการใช้กับประชาชน อาจเป็นการมีส่วนร่วมแค่ในระดับต้น ๆ ที่ยังไม่สามารถสร้างความเข้มข้นได้ เป็นเพียงการมีส่วนร่วมที่ประชาชนเข้าร่วมในระดับการมีส่วนร่วมพอเป็นพิธี (Degree of Tokenism) (Sherry, p. 1969) จึงอาจไม่สามารถทำให้ประชาชนเกิดความรู้สึกเป็นเจ้าของได้ (Sense of Belonging)โดยปัญหาของการมีส่วนร่วมมีอยู่หลายๆประการไม่ว่าจะเป็น ทัศนะคติของประชาชนที่มีต่อการเมืองคนในท้องถิ่นมองการเมืองเป็นเรื่องของนักการเมืองไม่ใช่เรื่องของประชาชนความรู้สึกของประชาชนที่มีต่อท้องถิ่นขาด Civic Cultureขาดความรู้สึกผูกพันกับท้องถิ่นวิถีชีวิตของประชาชนในแต่ละท้องถิ่นมีความประนีประนอมสูง (วุฒิสาร ตันไชย, 2544) ประชาชนยังขาดความตระหนักความรู้ความเข้าใจที่แท้จริงในสิทธิและบทบาทหน้าที่ของตนเอง และจิตสำนึกซึ่งหมายถึงความรู้สึกรับผิดชอบต่อส่วนรวมมองว่าตนเองมิได้มีส่วนได้ส่วนเสียโดยตรง การเข้าไปมีส่วนร่วมจึงไม่อาจทำให้ตัวเองได้รับผลประโยชน์อะไรประกอบกับระบบราชการเดิมไม่เอื้อต่อการมีส่วนร่วม ซึ่งระบบอุปถัมภ์เป็นอุปสรรคสำคัญที่ขัดขวางการมีส่วนร่วมของประชาชน(สถาบันดำรงราชานุภาพ, 2546, น. 42) หรือแม้กระทั่งขาดสาธารณประโยชน์จิตคือมองเห็นประโยชน์ส่วนตนมากกว่าส่วนรวม (จันทนา สุทธิจารี, 2544, น. 427 - 429)

 ดังนั้นเมื่อพิจารณาแล้ว “การมีส่วนร่วม” (Participation) ยังไม่สามารถทำให้การบริหารงานของท้องถิ่นเกิดประสิทธิผลและผลสัมฤทธิ์ของการบริหารงานท้องถิ่นได้ไม่สามารถสร้างความรู้สึกเป็นเจ้าของท้องถิ่นให้กับประชาชนหน่วยงานภาครัฐจะต้องพยายามหรือหาวิธีการที่ทำให้ ระดับความเข้มข้นของความรู้สึกในการเป็นเจ้าของท้องถิ่นสูงกว่า “การมีส่วนร่วม”สิ่งที่ส่วนราชการจะต้องผลักดันหรือส่งเสริมให้เกิดขึ้นเพื่อสร้างระดับความเข้มข้นของการมีส่วนร่วมจนนำมาซึ่งความรู้สึกในการเป็นเจ้าของท้องถิ่นนั่นก็คือ “การเป็นหุ้นส่วนในการบริหารงานท้องถิ่น”โดยต้องไปให้ถึง ขึ้นการเป็นหุ้นส่วน (Partnership) (Arnstein, p. 1969) ซึ่งเป็นระดับการมีส่วนร่วมที่อำนาจเป็นของประชาชน (Citizen Power) (Fagence, 1977, pp. 122-125) หุ้นส่วนทางการบริหารงานท้องถิ่น คือการเชื่อมโยงผู้มีส่วนได้ส่วนเสียในท้องถิ่นให้มีความรู้สึกเป็นเจ้าของ (Sense of Belonging) ท้องถิ่นโดยมีตัวแสดงที่สำคัญคือ ผู้บริหารท้องถิ่น(นักการเมือง)พนักงานส่วนท้องถิ่น(ข้าราชการ) และประชาชนถ้าหากท้องถิ่นสามารถทำให้ผู้มีส่วนได้ส่วนเสียมีความรู้สึกว่าตนเป็นหุ้นส่วน (Partnership) ของท้องถิ่นย่อมส่งผลดี เนื่องจากจะทำให้ผู้มีส่วนได้ส่วนเสียรู้หน้าที่ของตนเองว่ามีบทบาทและหน้าที่อะไร สามารถพัฒนาความสัมพันธ์กันต่อไปได้ในอนาคต การสร้างให้ผู้มีส่วนได้ส่วนเสีย (Stakeholder) เข้ามาเป็นหุ้นส่วนทางการบริหารงานท้องถิ่น (Local Partnership) ให้เกิดจิตสำนึกความเป็นเจ้าของ (Sense of Belonging) จึงเป็นโจทย์สำคัญที่หน่วยงานภาครัฐต้องทำให้เกิดขึ้น ยิ่งผู้มีส่วนได้ส่วนเสียแต่ละระดับมีความรู้สึกว่าตนเป็นหุ้นส่วนกับท้องถิ่นมากเท่าไหร่ การบริหารงานท้องถิ่นก็จะมีประสิทธิภาพและประสิทธิผลมากยิ่งขึ้นเท่านั้น หลายครั้งที่หน่วยงานภาครัฐออกนโยบายในการบริหารประเทศในรูปแบบต่าง ๆ ออกมามีหลายนโยบายที่ต้องให้ประชาชนเข้าไปมีส่วนร่วมหรือเข้าร่วมในกิจกรรม แต่นโยบายต่าง ๆ เหล่านั้นไม่อาจตอบสนองความต้องการและไม่ประสบผลสำเร็จเนื่องจากประชาชนไม่มีความรู้สึกว่าตนเป็นเจ้าของ

 ในเขตภาคตะวันออกเฉียงเหนือ ถือว่าเป็นเขตที่มีความเป็นเอกลักษณ์ หรือมีความเป็นตัวตนทางการเมืองที่ค่อนข้างชัดเจน กรอบกัปปัจจุบันประชาชนในภาคตะวันออกเฉียงเหนือหันมาให้ความสนใจในเรื่องของการเมืองมากขึ้น ประชาชนมีความรู้ และกล้าที่จะลุกขึ้นมาต่อสู้หรือเรียกร้องสิทธิ์ทางการเมือง หรือสิทธิ์ที่ตนพึงจะได้รับบริการสาธารณะจากรัฐเพิ่มมากขึ้น จากเหตุการณ์ที่ปรากฏให้เห็นที่ประชาชนออกมาร้องเรียนการบริหารงานของท้องถิ่นนั้นแสดงให้เห็นว่าประชาชนเริ่มมีการตื่นตัวและมีความรู้สึกว่าเขาเป็นเจ้าของท้องถิ่น จึงต้องปกป้องท้องถิ่น ซึ่งเปรียบเสมือนบ้านของตนเองผู้วิจัยจึงมีความสนใจในพื้นที่ภาคตะวันออกเฉียงเหนือ โดยเน้นเฉพาะในจังหวัดที่ติดริมฝั่งแม่น้ำโขง ซึ่งได้แก่ หนองคาย บึงกาฬ นครพนม มุกดาหาร อำนาจเจริญ และอุบลราชธานีซึ่งถือเป็นพื้นที่ที่อยู่ในเขตประเทศลุ่มน้ำโขง ที่มีประวัติความขัดแย้งทางการเมือง ในปลายทศวรรษที่ 2510 – ทศวรรษที่ 2530 เนื่องจากมีความขัดแย้งระหว่างอุดมการณ์ทางการเมืองแบบทุนนิยมของผู้นำโลกเสรีอย่างสหรัฐอเมริกา และลัทธิสังคมนิยมที่กำลังแผ่ขยายไปทั่วโลก ประเทศไทยในช่วงเวลานั้นเป็นพื้นที่ยุทธศาสตร์ที่สำคัญในการต่อต้านลัทธิคอมมิวนิสต์ในภูมิภาคนี้ เนื่องจากประเทศเพื่อนบ้านต่างมีระบอบการปกครองแบบสังคมนิยมและคอมมิวนิสต์โดยมีประเทศพัฒนาแล้วอย่างเนเธอร์แลนด์ สวีเดน สวิสเซอร์แลนด์ ได้เข้ามาในรูปแบบการให้ความช่วยเหลือด้านการเงินแก่คณะกรรมการ ภายใต้แผนพัฒนาโครงสร้างพื้นฐาน การสร้างเขื่อนในแม่น้ำโขงและแม่น้ำสาขา และบทบาทของธนาคารพัฒนาเอเชียที่รุกเข้ามาในลุ่มน้ำโขง แทนคณะกรรมการประสานงานชั่วคราวในฐานะผู้สนับสนุนการพัฒนาไฟฟ้าพลังงานแม่น้ำโขงซึ่งเป็นแม่น้ำสายหลักในภูมิภาคอินโดจีน จึงกลายเป็นพื้นที่ที่มีแผนการก่อสร้างโครงการสาธารณูปโภคที่แฝงไว้ด้วยข้อตกลงทางการเมืองและการทหาร ภายใต้ความช่วยเหลือด้านเศรษฐกิจจากรัฐบาลอเมริกา เช่น การสร้างเขื่อนผลิตกระแสไฟฟ้าเพื่อใช้ในฐานทัพ การสร้างถนนเพื่อเป็นถนนสายยุทธศาสตร์ ประเทศไทยได้รับประโยชน์อย่างมากจากการสร้างเส้นทางคมนาคม สามารถส่งออกผลไม้ไปยังสาธารณรัฐประชาชนจีนผ่านเส้นทางบกสาย R9 (มุกดาหาร – สะหวันนะเขต – ลาวบ๋าว)เส้นทาง R12 (นครพนม – นาพาว– ฮานอย – กวางสี) และเส้นทาง R8 (หนองคาย – ปากซัน– ฮานอย– กวางสี) (ทำความรู้จัก “แม่น้ำโขง” สายสัมพันธ์มหานทีแห่งชีวิต, 2559)

 ผู้วิจัยเห็นว่าประวัติความเป็นมาของจังหวัดที่มีพื้นที่อยู่ในประวัติศาสตร์ลุ่มน้ำโขงมีความน่าสนใจ ทั้งในความเป็นอยู่ ความขัดแย้งระหว่างอุดมการณ์ทางการเมือง ประเทศไทยในช่วงเวลานั้นเป็นพื้นที่ยุทธศาสตร์ที่สำคัญในการต่อต้านลัทธิคอมมิวนิสต์ในภูมิภาคนี้ จากวันนั้นจนถึงวันนี้ภูมิภาคลุ่มน้ำน้ำกลายเป็นพื้นที่ทางยุทธศาสตร์ที่สำคัญหลาย ๆ ด้าน ไม่ว่าจะเป็นยุทธศาสตร์การเมืองการปกครอง และที่สำคัญยุทธศาสตร์ด้านเศรษฐกิจ ซึ่งได้รับอิทธิพลจากการพัฒนาลุ่มน้ำโขงในช่วงของความขัดแย้ง ทำให้เส้นทางต่าง ๆ ได้รับการพัฒนาเพื่อเป็นประตูสู่การค้ายังประเทศในลุ่มแม่น้ำโขง โดยแม่น้ำโขงในภูมิภาคตะวันออกเฉียงเหนือไหลเป็นพรมแดนไทย – ลาว เริ่มจาก จ.เลย หนองคาย บึงกาฬนครพนม มุกดาหาร อำนาจเจริญ และอุบลราชธานี รวมความยาวที่ไหลผ่านประเทศไทยประมาณ 676 กิโลเมตร ซึ่งในการวิจัยครั้งนี้ผู้วิจัยจึงได้กำหนดเฉพาะพื้นที่ในจังหวัด หนองคายบึงกาฬ นครพนม มุกดาหาร อำนาจเจริญ และอุบลราชธานีโดยผู้วิจัยได้กำหนดชื่อว่าเป็น “จังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ” เพื่อให้สอดคล้องกับประวัติความเป็นมาของลามแม่น้ำโขงภาคตะวันออกเฉียงเหนือ

 ดังนั้น การวิจัยเรื่อง “นวัตกรรมการสร้างความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ”จะทำให้ได้มาซึ่งองค์ความรู้ ที่แท้จริงที่เกี่ยวกับต้นเหตุของการตัดสินใจทางการเข้าไปเป็นหุ้นส่วนในการบริหารงานท้องถิ่นตามหลักการกระจายอำนาจ โดยการสร้างคุณค่าให้กับผู้มีส่วนได้เสีย และผู้ที่เกี่ยวข้องโดยเปลี่ยนแปลงจากการใช้อำนาจทางกฎหมายมาใช้อำนาจร่วมกันในการตัดสินใจ หรือดำเนินกิจการกิจกรรมต่าง ๆ เพื่อแสวงหาทางออก หรือขับเคลื่อนการณ์เหล่านั้นด้วยกันในลักษณะของ“หุ้นส่วนทางการบริหารงานท้องถิ่น”หรือความเป็นเจ้าของท้องถิ่นร่วมกันเพื่อเป็นแนวทางหรือแนวคิดในการกำหนดนโยบายทางการบริหารขององค์กรปกครองส่วนท้องถิ่นจากการบริหารงานแบบมี ส่วนร่วม มาเป็นการบริหาร ผู้มีส่วนได้ส่วนเสียในฐานะ “หุ้นส่วนทางการบริหารงานท้องถิ่น”

**1.2 คำถามการวิจัย**

 1.2.1 กรอบแนวคิดเชิงทฤษฎีการเป็นหุ้นส่วนทางการบริหารงานท้องถิ่นเป็นอย่างไร

 1.2.2 สภาพการเป็นหุ้นส่วนทางการบริหารงานท้อถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ เป็นอย่างไร

 1.2.3 ปัจจัยเงื่อนไขที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ เป็นอย่างไร

 1.2.4 โมเดลหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ เป็นอย่างไร

 1.2.5 โมเดลหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ มีความสอดคล้องกลมกลืนกับข้อมูลเชิงประจักษ์หรือไม่

 1.2.6 นวัตกรรมการพัฒนาความเป็นหุ้นส่วนทางการบริหารงานท้องถิ่นในเขตจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ เป็นอย่างไร

**1.3 วัตถุประสงค์การวิจัย**

 1.3.1 เพื่อค้นหากรอบแนวคิดเชิงทฤษฎีความเป็นหุ้นส่วนทางการบริหารงานท้องถิ่น

 1.3.2 เพื่อศึกษาสภาพการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ

 1.3.3 เพื่อศึกษาปัจจัยที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ

 1.3.4 เพื่อสร้างและตรวจสอบความกลมกลืนของโมเดลหุ้นส่วนทางการบริหารงานท้องถิ่นกับข้อมูลเชิงประจักษ์

 1.3.4 เพื่อสร้างและยืนยันนวัตกรรมการพัฒนาความเป็นหุ้นส่วนทางการบริหารงานท้องถิ่นในเขตจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ

**1.5 สมมุติฐานการวิจัย**

1.5.1 กรอบแนวคิดข้อสรุปเชิงทฤษฎีการสร้างความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือคือหุ้นส่วนทางการบริหารท้องถิ่น หมายถึง การที่ผู้มีส่วนได้ส่วนเสียมีจิตสำนึกความเป็นเจ้าของ (Sense of Belonging) ในท้องถิ่น วัดได้ใน 3 มิติ ดังนี้ 1) ด้านการรับรู้ (Perception) 2) ด้านความรู้สึก (Affective) และ 3) ด้านพฤติกรรม (Behavioral)

 1.5.2 ปัจจัยที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ ได้แก่ ปัจจัยส่วนบุคคล (Individual Factors)ปัจจัยจิตสำนึกองค์การ (Awareness organizations) ปัจจัยด้านเป้าหมาย (Target Factors) และปัจจัยด้านสภาพแวดล้อม (Context Factors)

**1.6 ขอบเขตของการวิจัย**

การวิจัยเรื่อง นวัตกรรมการสร้างความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ แบ่งการวิจัยออกเป็น 3ระยะ ดังนี้

 **การวิจัยระยะที่ 1**เป็นการศึกษาเพื่อสร้างกรอบแนวคิดข้อสรุปเชิงทฤษฎีความเป็นหุ้นส่วนทางการบริหารงานท้องถิ่น เพื่อนำผลการศึกษามาสร้างเป็นกรอบแนวคิด และข้อสรุปเชิงทฤษฎีการศึกษาในระยะนี้เป็นการศึกษา จากการทบทวนแนวคิด ทฤษฏี และงานวิจัยที่เกี่ยวข้อง (Document Research)พร้อมทั้งประกอบกับการสัมภาษณ์ข้อมูลจากผู้ที่มีความรู้ ความเชี่ยวชาญ และจากกลุ่มตัวอย่าง โดยใช้แบบสัมภาษณ์เป็นแบบกึ่งโครงสร้าง (Semi- structured Interview)

 1. ขอบเขตด้านพื้นที่

 การวิจัยครั้งนี้ผู้วิจัยได้กำหนดขอบเขตด้านพื้นที่ เฉพาะองค์กรปกครองส่วนท้องถิ่นในจังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือได้แก่ จังหวัดบึงกาฬหนองคายนครพนมมุกดาหารอำนาจเจริญ และอุบลราชธานี

 2. ขอบเขตด้านประชากรและกลุ่มตัวอย่าง

2.1 ประชากรกรที่ใช้ในการศึกษา คือ ประชาชนผู้มีสิทธิ์เลือกตั้ง ผู้บริหารท้องถิ่น(นายก อปท.) พนักงานส่วนท้องถิ่น (ข้าราชการ) องค์กรภาคประชาสังคม ปราชญ์ชาวบ้านผู้นำชุมชน ผู้เชี่ยวชาญด้านการมีส่วนร่วมผู้เชี่ยวชาญด้านการบริหารงานท้องถิ่น

 2.2 กลุ่มตัวอย่างที่ใช้ในการศึกษา คือประชาชนผู้มีสิทธิ์เลือกตั้งผู้บริหารท้องถิ่น (นายก อปท.) และพนักงานส่วนท้องถิ่น (ข้าราชการ) องค์กรภาคประชาสังคม ปราชญ์ชาวบ้านผู้นำชุมชนผู้เชี่ยวชาญด้านการมีส่วนร่วมผู้เชี่ยวชาญด้านการบริหารงานท้องถิ่น

 3. ขอบเขตด้านเนื้อหา

 การวิจัยในระยะนี้เป็นการค้นหาองค์ประกอบ ข้อสรุปเชิงทฤษฎีการสร้างความเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือเพื่อสร้างเป็นกรอบแนวคิดของการวิจัย โดยศึกษาเนื้อหาในประเด็นหลัก คือ

 1. ศึกษาหลักของการเป็นหุ้นส่วน (Partnership)

 2. ศึกษาหลักการสร้างความรู้สึกในการเป็นเจ้าของ(Sense of Belonging)

 3. แนวคิดและทฤษฎีที่เกี่ยวข้องกับความเป็นหุ้นส่วนทางการบริหาร

 3.1 แนวคิดและทฤษฎีความรู้สึกเป็นส่วนหนึ่งของท้องถิ่น

 3.2 แนวคิด ทฤษฎีความร่วมมือ

 3.3 แนวคิดและทฤษฏีการมีส่วนร่วม

 3.4 แนวคิดและทฤษฎีผู้มีส่วนได้ส่วนเสีย

 4. แนวคิดเกี่ยวกับปัจจัยที่มีอิทธิพลต่อการเป็นหุ้นส่วนทางการบริหาร

 โดยทำการศึกษาจากเอกสาร และแนวคิด ทฤษฎีต่างๆ ที่มีความสัมพันธ์ มีความเกี่ยวข้อง และสามารถเทียบเคียงนำไปสู่การสร้างความเป็นหุ้นส่วน (Partnership) และสร้างความรู้สึกในการเป็นเจ้าของ (Sense of Belonging)

 4. ขอบเขตด้านแหล่งข้อมูล

 แหล่งข้อมูลที่จะใช้ในการศึกษาในระยะนี้ ผู้วิจัยกำหนดไว้จาก 2 แหล่ง ดังนี้

 4.1แหล่งข้อมูลที่เป็นเอกสาร ได้แก่ แนวคิดและทฤษฎีเกี่ยวกับการเป็นหุ้นส่วน แนวคิดและทฤษฎีปัจจัยที่มีอิทธิพลต่อการเป็นหุ้นส่วนแนวคิดและทฤษฎีเกี่ยวกับความรู้สึกเป็นเจ้าของแนวคิดและทฤษฎีผู้มีส่วนได้ส่วนเสียแนวคิดและทฤษฎีการมีส่วนร่วมแนวคิดและทฤษฎีความต้องการ แนวคิดเกี่ยวกับจิตวิทยา แนวคิดและทฤษฎีการบริหาร แนวคิดเกี่ยวกับนวัตกรรมแนวคิดและทฤษฎีการปกครองท้องถิ่น ฯลฯ

 4.2แหล่งข้อมูลที่เป็นคน ได้แก่ประชาชนผู้มีสิทธิ์เลือกตั้งผู้บริหารท้องถิ่น (นายก อปท.) และพนักงานส่วนท้องถิ่น (ข้าราชการ) องค์กรภาคประชาสังคม ปราชญ์ชาวบ้านผู้นำชุมชน ผู้เชี่ยวชาญด้านการมีส่วนร่วมผู้เชี่ยวชาญด้านการบริหารงานท้องถิ่น ฯลฯ โดยจะทำการสัมภาษณ์บุคคลดังกล่าวด้วยแบบสัมภาษณ์แบบกึ่งโครงสร้าง (Semi- structured Interview)

 **5. ขอบเขตด้านระยะเวลา**

 การศึกษาระยะนี้ศึกษาระหว่าง เดือนตุลาคม-พฤศจิกายนพ.ศ. 2559

 **การวิจัยระยะที่ 2**การศึกษาสภาพการเป็นหุ้นส่วนทางการบริหารงานท้องถิ่น ศึกษาปัจจัยที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่น และตรวจสอบความกลมกลืนของโมเดลหุ้นส่วนทางการบริหารงานท้องถิ่นกับข้อมูลเชิงประจักษ์เครื่องมือที่ใช้ในการวิจัยในระยะนี้ เป็นแบบสอบถามแบบมาตราส่วนประมาณค่าของ LiKert Five (บุญชม ศรีสะอาด, 2545, น. 72) 5 ระดับ ได้แก่ น้อยที่สุด น้อย ปานกลาง มาก และมากที่สุด

 1. ขอบเขตด้านพื้นที่

 การวิจัยครั้งนี้ผู้วิจัยได้กำหนดขอบเขตด้านพื้นที่ เฉพาะองค์กรปกครองส่วนท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือได้แก่ จังหวัดบึงกาฬหนองคายนครพนมมุกดาหารอำนาจเจริญและอุบลราชธานี

 2. ขอบเขตด้านประชากรและกลุ่มตัวอย่าง

 2.1 ประชากรที่ใช้ในการศึกษา คือประชาชนผู้มีสิทธิ์เลือกตั้งผู้บริหารท้องถิ่น (นายก อปท.) และพนักงานส่วนท้องถิ่น (ข้าราชการ) จำนวน3,253,430 คน (สำนักงานคณะกรรมการการเลือกตั้ง , สำนักงานท้องถิ่น จังหวัดบึงกาฬ หนองคาย นครพนม มุกดาหาร อำนาจเจริญ และอุบลราชธานี, 2559)

 2.2 กลุ่มตัวอย่างที่ใช้ในการศึกษา คือ ประชาชนผู้มีสิทธิ์เลือกตั้งผู้บริหารท้องถิ่น (นายก อปท.) พนักงานส่วนท้องถิ่น (ข้าราชการ) จำนวน 400 คน ได้มาโดยการกำหนดขนาดกลุ่มตัวอย่าง โดยใช้สูตรการคำนวณหาขนาดกลุ่มตัวอย่างของ Yamane (1973, p.727, อ้างถึงใน บุญชมศรีสะอาด, 2545, น.43) โดยการวิจัยครั้งนี้ ผู้วิจัยออกแบบการสุ่มตัวอย่างแบบ 2 – Stage Sampling โดยทำการสุ่มแบบชั้นภูมิ (Stratified Random) เพื่อกระจายแบบสอบถามให้ครอบคลุมพื้นที่วิจัยในแต่ละจังหวัด และหลังจากนั้นจึงทำการสุ่มอย่างง่าย (Simple Random Sampling)

ด้วยวิธีการจับสลาก (Lottery Method) เพื่อกระจายแบบสอบถามไปยังกลุ่มตัวอย่าง

 3. ขอบเขตด้านเนื้อหา

 การศึกษาระยะนี้ผู้วิจัยได้นำเนื้อหาจากข้อสรุปเชิงทฤษฎี จากการศึกษาเอกสาร แนวคิด ทฤษฎีต่างๆ ที่ได้จากการศึกษาในระยะที่ 1 รวมทั้งนำข้อมูลจากการสัมภาษณ์กลุ่มตัวอย่างนำมาสร้างเป็นกรอบแนวคิดของการวิจัยและสร้างเป็นเครื่องมือของการวิจัยเป็นแบบสอบถามมาตราส่วนประมาณค่า 5 ระดับโดยมีเนื้อหาที่ศึกษาในระยะที่ 2 ดังนี้

 3.1 ศึกษาสภาพการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์แม่ลุ่มน้ำโขง ภาคตะวันออกเฉียงเหนือจากผลการวิจัยระยะที่ 1

 3.2 ศึกษาปัจจัยที่มีอิทธิพลต่อการเข้าไปเป็นหุ้นส่วนทางการบริหารงานท้องถิ่น ในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือ จากผลการวิจัยระยะที่ 1

 3.3 ตรวจสอบความกลมกลืนของโมเดลหุ้นส่วนทางการบริหารงานท้องถิ่น กับข้อมูลเชิงประจักษ์จากผลการวิจัยระยะที่ 1

 4. ขอบเขตด้านระยะเวลา

 การศึกษาระยะนี้ศึกษาระหว่าง เดือนมกราคม-พฤษภาคมพ.ศ. 2560

 **การวิจัยระยะที่ 3** การสร้างและยืนยันนวัตกรรมการพัฒนาความเป็นหุ้นส่วนทางการบริหารงานท้องถิ่นในจังหวัดเส้นทางยุทธศาสตร์ลุ่มแม่น้ำโขง ภาคตะวันออกเฉียงเหนือได้แก่ จังหวัดบึงกาฬ หนองคายนครพนมมุกดาหารอำนาจเจริญและอุบลราชธานี

 1. ขอบเขตด้านพื้นที่

 การวิจัยครั้งนี้ผู้วิจัยได้กำหนดขอบเขตด้านพื้นที่ เฉพาะองค์กรปกครองส่วนท้องถิ่นในจังหวัดถนนยุทธศาสตร์ลุ่มแม่น้ำโขง ภาคตะวันออกเฉียงเหนือได้แก่ จังหวัดบึงกาฬหนองคายนครพนมมุกดาหารอำนาจเจริญ และอุบลราชธานี

 2. ขอบเขตด้านประชากรและกลุ่มตัวอย่าง

 กลุ่มตัวอย่างที่ใช้ในการศึกษา คือ ผู้เชี่ยวชาญเฉพาะด้านการบริหารงานท้องถิ่นด้านการมีส่วนร่วมด้านการสร้างเครือข่าย ด้านการสร้างนวัตกรรม โดยใช้วิธีการเลือกกลุ่มตัวอย่างเป้าหมายแบบการสุ่มแบบเฉพาะเจาะจง (Purposive Sampling) การคัดเลือกผู้เชี่ยวชาญ ซึ่งเป็นบุคคลที่มีความรู้ ประสบการณ์และเชี่ยวชาญเกี่ยวกับการบริหารงานท้องถิ่น ผู้วิจัยได้กำหนดผู้เชี่ยวชาญ (Expertise Verify) ที่เป็นกลุ่มตัวอย่าง โดยใช้วิธีการเลือกแบบการสุ่มแบบเฉพาะเจาะจง (Purposive Sampling) จำนวน21คน ได้แก่บุคคล ดังต่อไปนี้

 1. ตัวแทนผู้บริหารท้องถิ่น จำนวน 4 คน

 2. ตัวแทนพนักงานส่วนท้องถิ่น จำนวน 4 คน

 3. ตัวแทนภาคประชาชน จำนวน 6 คน

 4. ตัวแทนนักพัฒนาชุมชน จำนวน 2 คน

 5. ตัวแทนภาคองค์กรประชาสังคม จำนวน 2 คน

 6. ผู้เชี่ยวชาญด้านการมีส่วนร่วม จำนวน 3 คน

 รวม 21 คน

 3. ขอบเขตด้านเนื้อหา

 ศึกษาการสร้างนวัตกรรมในการเป็นหุ้นส่วนทางการบริหารงานท้องถิ่นในจังหวัดถนนยุทธศาสตร์ลุ่มน้ำโขงภาคตะวันออกเฉียงเหนือ โดยการวิเคราะห์เอกสารและงานวิจัยที่เกี่ยวข้อง และนำผลการจากวิจัยระยะที่ 2 มาเป็นประเด็นในการสร้างนวัตกรรม วิธีดำเนินการโดยการสัมภาษณ์เพื่อยืนยันนวัตกรรมโดยใช้แบบสอบถามแบบมาตราส่วนประมาณค่าของ LiKert (บุญชม ศรีสะอาด, 2545, น. 72) 5 ระดับ ประกอบกับการทบทวนเอกสารและงานวิจัยที่เกี่ยวข้องกับบริบทของการวิจัยแล้วนำข้อมูลเชิงคุณภาพมาวิเคราะห์ร่วมกับข้อมูลเชิงปริมาณเปรียบเทียบตัวแปรปัจจัยเชิงสาเหตุและผลที่มีความสัมพันธ์กับการเป็นหุ้นส่วนทางการบริหารงานท้องถิ่น เป็นสมการโครงสร้างเชิงทฤษฎีโดยอาศัยหลักการเหตุผลสัมพันธ์ลำดับการเกิดก่อนหลัง (Birth Order)ของปัจจัยลักษณะที่มีอิทธิพลโดยตรง และโดยอ้อมต่อการเป็นหุ้นส่วนทางการบริหารงานท้องถิ่น แล้วนำไปศึกษาเพื่อพิสูจน์สมมติฐานการวิจัยและยืนยันสมการโครงสร้างความสัมพันธ์เชิงทฤษฎีรูปแบบความสัมพันธ์เชิงสาเหตุของปัจจัยที่มีอิทธิพลต่อการเป็นหุ้นส่วนทางการบริหารงานท้องถิ่น ด้วยข้อมูลเชิงประจักษ์เพื่อยืนยันความถูกต้องเชื่อถือได้

**1.7 นิยามศัพท์เฉพาะ**

 “จังหวัดถนนยุทธศาสตร์ลุ่มแม่น้ำโขงภาคตะวันออกเฉียงเหนือ” หมายถึงจังหวัดหนองคาย บึงกาฬ นครพนม มุกดาหาร อำนาจเจริญ และอุบลราชธานีซึ่งถือเป็นพื้นที่ที่อยู่ในเขตประเทศลุ่มน้ำโขง ที่มีประวัติความขัดแย้งทางการเมือง ในปลายทศวรรษที่ 2510 – ทศวรรษที่ 2530 จากความขัดแย้งระหว่างอุดมการณ์ทางการเมืองแบบทุนนิยมของผู้นำโลกเสรีอย่างสหรัฐอเมริกา และลัทธิสังคมนิยมที่กำลังแผ่ขยายไปทั่วโลก ประเทศไทยในช่วงเวลานั้นเป็นพื้นที่ยุทธศาสตร์ที่สำคัญในการต่อต้านลัทธิคอมมิวนิสต์ในภูมิภาคนี้ โดยมีประเทศพัฒนาแล้วอย่างเนเธอร์แลนด์ สวีเดน สวิสเซอร์แลนด์ ได้เข้ามาในรูปแบบการให้ความช่วยเหลือด้านการเงินแก่คณะกรรมการ ภายใต้แผนพัฒนาโครงสร้างพื้นฐาน การสร้างเขื่อนในแม่น้ำโขงและแม่น้ำสาขา จึงกลายเป็นพื้นที่ที่มีแผนการก่อสร้างโครงการสาธารณูปโภคที่แฝงไว้ด้วยข้อตกลงทางการเมืองและการทหาร ภายใต้ความช่วยเหลือด้านเศรษฐกิจจากรัฐบาลอเมริกา เช่น การสร้างเขื่อนผลิตกระแสไฟฟ้าเพื่อใช้ในฐานทัพ การสร้างถนนเพื่อเป็นถนนสายยุทธศาสตร์ ประเทศไทยได้รับประโยชน์อย่างมากจากการสร้างเส้นทางคมนาคม สามารถส่งออกผลไม้ไปยังสาธารณรัฐประชาชนจีนผ่านเส้นทางบกสาย R9 (มุกดาหาร – สะหวันนะเขต – ลาวบ๋าว) เส้นทาง R12 (นครพนม – นาพาว– ฮานอย – กวางสี) และเส้นทาง R8 (หนองคาย – ปากซัน– ฮานอย– กวางสี)

 “องค์กรปกครองส่วนท้องถิ่น” หมายถึง องค์การบริหารส่วนจังหวัดเทศบาล และองค์การบริหารส่วนตำบล ในจังหวัด ถนนยุทธศาสตร์ลุ่มน้ำโขง ภาคตะวันออกเฉียงเหนือได้แก่ จังหวัดหนองคายนครพนมมุกดาหารอำนาจเจริญ และอุบลราชธานี

 “ประชาชนผู้มีสิทธิ์เลือกตั้ง” หมายถึง ผู้ที่มีอายุตั้งแต่ 18ปีบริบูรณ์ และมีรายชื่ออยู่ในบัญชีผู้มีสิทธิ์เลือกตั้งขององค์การบริหารส่วนจังหวัดเทศบาล และองค์การบริหารส่วนตำบล ในจังหวัด ถนนยุทธศาสตร์ลุ่มน้ำโขง ภาคตะวันออกเฉียงเหนือ ได้แก่ จังหวัดหนองคาย นครพนม มุกดาหาร อำนาจเจริญ และอุบลราชธานี

 “ผู้บริหารท้องถิ่น” หมายถึง นายกองค์กรปกครองส่วนท้องถิ่น

 “พนักงานส่วนท้องถิ่น” หมายถึง ข้าราชการองค์การบริหารส่วนจังหวัดพนักงานเทศบาล และพนักงานส่วนตำบล

 “หุ้นส่วน” หมายถึง การรวมกลุ่มของบุคคลตั้งแต่ 2 คนขึ้นไป และสมาชิกในกลุ่มมีความเป็นเจ้าของร่วมกัน มีจุดมุ่งหมาย และรับผลประโยชน์ร่วมกัน ใช้ในแวดวงธุรกิจ องค์กรใดองค์กรหนึ่ง ใช้ในการรวมกลุ่มกัน

 “ผู้มีส่วนได้ส่วนเสีย” หมายถึง ผู้ซึ่งได้รับผลกระทบทั้งทางบวก และทางลบในการบริหารงานของท้องถิ่น ได้แก่ ผู้บริหารท้องถิ่น (นักการเมือง) พนักงานส่วนท้องถิ่น (ข้าราชการ) และประชาชน

 “หุ้นส่วนทางการบริหารงานท้องถิ่น” หมายถึง การที่ประชาชนหรือผู้มีส่วนได้ส่วนเสีย(Stakeholder) มีความรู้สึกในการเป็นเจ้าของท้องถิ่น (Sense of Belonging) เป็นการรวมกลุ่มของบุคคลตั้งแต่ 2 คนขึ้นไป และสมาชิกในกลุ่มมีความเป็นเจ้าของร่วมกัน มีจุดมุ่งหมายอันเดียวกัน ร่วมกันรับผลประโยชน์และร่วมกันรับผิดชอบในผลของการดำเนินงาน

 “ความรู้สึกเป็นเจ้าของท้องถิ่น” หมายถึงสถานะที่บุคคลรู้สึกต่อสิ่งที่เป็นวัตถุ และไม่ใช่วัตถุ ว่าเป็นของเรา ซึ่งส่งผลทั้งทางด้านการรับรู้ความรู้สึก และพฤติกรรม

 “การรับรู้” หมายถึง การที่ผู้มีส่วนได้ส่วนเสีย รับรู้ในกฎ ระเบียบ และสิทธิ์ในการบริหารงานท้องถิ่นตามหลักการกระจายอำนาจ

 “ความรู้สึก” หมายถึง การที่ผู้มีส่วนได้ส่วนเสีย ปฏิกิริยาหลังจากการรับรู้ ว่าตนชอบ หรือ ไม่พอ พอใจ หรือไม่พอใจ

 “พฤติกรรม” หมายถึง การที่ผู้มีส่วนได้ส่วนเสีย แสดงออกหลังจากการรับรู้ และรู้สึก ต่อการบริหารงานท้องถิ่น จึงแสดงออกมาเป็นการกระทำ

 “ปัจจัยที่มีอิทธิพลต่อการเป็นหุ้นส่วนทางการบริหารงานท้องถิ่น” หมายถึง สิ่งที่ทำให้ผู้มีส่วนได้ส่วนเสียเข้าไปเป็นหุ้นส่วนทางการบริหารงานท้องถิ่น ประกอบด้วยปัจจัยด้านสภาพแวดล้อม ปัจจัยด้านเป้าหมายปัจจัยส่วนบุคคล และจิตสำนึกองค์การ

 “ปัจจัยด้านสภาพแวดล้อม” หมายถึง สภาพแวดล้อมต่าง ๆ ที่อยู่รอบ ๆ ตัวของผู้มีส่วนได้ส่วนเสีย *และมีอิทธิพลต่อการดำเนินชีวิตของมนุษย์ เนื่องจากมนุษย์เป็นสิ่งมีชีวิตและมีสติปัญหาในการคิดวิเคราะห์ตามหลักจิตวิทยา เมื่อคนเราได้รับสิ่งกระตุ้นย่อมเกิดการเปลี่ยนแปลงคล้อยตามหรือ ไม่คล้อยตามจะเป็นไปตามสติปัญญาหรือจิตใจที่ยอมรับหรือรับรู้ในสิ่งนั้นๆ ซึ่*งประกอบด้วย ภาวะผู้นำการรับรู้ข้อมูลข่าวสารการบริหารตามหลักธรรมาภิบาลและการเสริมสร้างพลังอำนาจพลเมือง

 “ปัจจัยด้านเป้าหมาย” *หมายถึง คุณลักษณะของวัตถุ ที่ทำให้เกิดความรู้สึกพอใจและพัฒนาความรู้สึกในการเป็นเจ้าของ* ประกอบด้วย ผลประโยชน์ตอบแทนการตอบสนองความต้องการ และความคาดหวัง

 “*ปัจจัยส่วนบุคคล” หมายถึง คุณลักษณะเฉพาะของบุคคลที่จะบ่งบอกว่าบุคคลนั้น มีลักษณะและมีความสนใจหรือมีพฤติกรรมแบบใด โดยปัจจัยส่วนบุคคลจะเป็นแรงผลักดันซึ่งเกิดจากภายในตัวบุคคลปัจจัยส่วนบุคคลจะถูกฝัง และติดตัวของบุคคลมาแต่กำเนิด*ประกอบด้วย ความเชื่อในความสามารถตนเองความผูกพันและเจตคติทางการเมือง

 *“จิตสำนึกองค์การ” หมายถึง สิ่งที่ได้รับการปลูกฝังจากภายในตัวบุคคล เป็นเรื่องภายในจิตใจ เป็นทัศนคติของบุคคลที่ได้รับการปลูกฝัง* และกระตุ้นให้เกิดขึ้นในตัวของบุคคล ประกอบด้วยสำนึกความรับผิดชอบความรู้สึกเป็นส่วนหนึ่งของท้องถิ่นและวัฒนธรรมองค์กรของคนในท้องถิ่น

 “ภาวะผู้นำของผู้บริหารท้องถิ่น” หมายถึง การที่ผู้บริหารท้องถิ่นมีความเสียสละเพื่อส่วนรวม และมีภาวการณ์เป็นผู้นำส่งเสริมให้ประชาชนตรวจสอบการทำงานของท้องถิ่น มีความรู้ ความสามารถ ในการทำงาน

 “การรับรู้ข้อมูลข่าวสาร” หมายถึง การที่ผู้มีส่วนได้ส่วนเสียรับรู้ในการประชาสัมพันธ์ข่าวสารของท้องถิ่นรับรู้กฎหมาย ระเบียบ และสิทธิของตนเองในฐานะเจ้าของท้องถิ่นตามหลักการกระจายอำนาจ

 “การบริหารตามหลักธรรมาภิบาล” หมายถึง องค์กรปกครองส่วนท้องถิ่น ส่งเสริมและเปิดโอกาสให้ประชาชน ตรวจสอบการทำงาน ได้อย่างหลากหลายช่องทาง และเป็นไปอย่างมี

ประสิทธิภาพเปิดโอกาสและส่งเสริมให้ประชาชนเข้าร่วมริหารงานอย่างเท่าเทียมกัน

 “การเสริมสร้างพลังอำนาจพลเมือง” หมายถึง การที่ผู้มีส่วนได้ส่วนเสียได้รับการกระตุ้นและส่งเสริมในเรื่องการให้ความรู้เกี่ยวกับสิทธิ์ และหน้าที่ของพลเมืองที่ตนพึงมี

 “ผลประโยชน์ตอบแทน” หมายถึง การที่ผู้มีส่วนได้ส่วนเสีย ได้รับการตอบสนองจากการเป็นหุ้นส่วนทางการบริหารงานท้องถิ่น ในรูปแบบของบริการสาธารณะต่าง ๆ

 “การตอบสนองความต้องการ” หมายถึง การที่องค์กรปกครองส่วนท้องถิ่นสามารถดำเนินกิจกรรม หรือโครงการต่าง ๆ ได้ตามที่ผู้มีส่วนได้ส่วนเสียต้องการ

 “ความคาดหวัง” หมายถึง การที่องค์กรปกครองส่วนท้องถิ่น สามารถดำเนินการหรือสามารถนำพา ผู้มีส่วนได้ส่วนเสียอยากให้เป็น

 “ความเชื่อในความสามารถตนเอง” หมายถึง การที่ผู้มีส่วนได้ส่วนเสียมีความกล้าที่จะแสดงออกซึ่งความคิดเห็นในสถานการณ์ต่าง ๆ

 “ความผูกพัน” หมายถึง การที่ผู้มีส่วนได้ส่วนเสีย มีความรัก ภูมิใจและรู้สึกไม่พอใจเมื่อได้ยินคนอื่นพูดถึงท้องถิ่นในทางที่ไม่ดี และไม่คิดที่จะโยกย้ายจากท้องถิ่น มีความรู้สึกว่าหากไปอยู่ที่อื่นจะไม่มีความสุข

 “เจตคติทางการเมือง” หมายถึง การที่ผู้มีส่วนได้ส่วนเสียมีความรู้สึกชอบ และให้ความสนใจในเรื่องการเมืองและร่วมกิจกรรมทางการเมืองเป็นประจำ

 “สำนึกความรับผิดชอบ” หมายถึง ผู้มีส่วนได้ส่วนเสีย เต็มใจสละเวลาส่วนตัวในการดูแลท้องถิ่นใช้ความรู้ ความสามารถ เพื่อให้งานของท้องถิ่นประสบความสำเร็จ และหากเกิดปัญหาก็เต็มใจรับผิดชอบเพื่อรักษาผลประโยชน์ของท้องถิ่น

 “ความรู้สึกเป็นส่วนหนึ่งของท้องถิ่น” หมายถึง ผู้มีส่วนได้ส่วนเสีย รู้สึกว่าท้องถิ่นเปรียบเสมือนบ้านของตนเอง และทุกคนเป็นคนในครอบครัวเดียวกัน และตนมีสิทธิ์และเสียงเท่ากับคนอื่น ๆ ในท้องถิ่น

 “วัฒนธรรมองค์กรของคนในท้องถิ่น” หมายถึง การที่ท้องถิ่นมีแนวทางในการปฏิบัติที่วางไว้ และปฏิบัติสืบต่อ ๆ กันไป

 “ความไว้เนื้อเชื่อใจซึ่งกันและกัน” หมายถึง คนในท้องถิ่นเชื่อมั่นและเชื่อใจซึ่งกันและกัน

 “การแบ่งปันความรับผิดชอบและผลประโยชน์” หมายถึง การที่คนในท้องถิ่นร่วมเฉลี่ยในผลของการกระทำที่เกิดขึ้นในท้องถิ่น

 “ความสัมพันธ์และความร่วมมือร่วมใจ” หมายถึง คนในท้องถิ่นมีการพบปะพูดคุย และแจ้งข่าวสารต่างๆ ของท้องถิ่นซึ่งกันและกัน และร่วมแรงและเต็มใจในการดูแลท้องถิ่น

 “ความซื่อสัตย์และโปร่งใส” หมายถึง องค์กรปกครองส่วนท้องถิ่นมีการบริหารงานที่ประชาชนสามารถตรวจสอบได้ และเป็นไปตามความต้องการของประชาชน

 “การเคารพซึ่งกันและกันยอมรับความแตกต่าง” หมายถึง คนในท้องถิ่นยอมรับในความเห็นต่างของแต่ละคน และยอมรับในเสียงส่วนมาก

**1.8 ประโยชน์ที่ได้รับจากการวิจัย**

 ได้มาซึ่งสารสนเทศหลักของการเป็นหุ้นส่วนทางการบริหารงานท้องถิ่นและนำมาพัฒนาเป็นนโยบายทางการบริหาร สามารถส่งเสริมความรู้สึกเป็นเจ้าของในท้องถิ่น ให้ประชาชนเกิดความรักและหวงแหนและเข้ามาร่วมบริหารงานท้องถิ่นตามเจตนารมณ์ของหลักการกระจายอำนาจ นำมาซึ่งการพัฒนาที่ยังยืน ในฐานะ “หุ้นส่วนทางการบริหารงานท้องถิ่น”